Oudkampioen kap na swetsende LewisLewis Hamilton in Nederland. Foto: Kenzo Tribouillard/AFP. Jacques Villeneuve, voormalige F1-wêreldkampioen, het vir Lewis Hamilton as aggressief en beledigend bestempel ná die Mercedes-renjaer se geswetsery oor sy spanradio die afgelope naweek. “Ek was verstom deur Hamilton se uitbarsting en veral die manier waarop hy dit gesê het. Ná alles wat Mercedes al deur die jare vir hom gedoen het, kan hy nie so met hulle praat nie,” het Villeneuve in ŉ F1-rubriek geskryf. Hamilton was Sondag goed die hoenders in nadat Mercedes besluit het om vir George Russell (en nie vir hom nie) met vinniger bande toe te rus. Die sewemalige wêreldkampioen kon vanjaar nog nie ŉ wedren wen nie, maar hy was goed op koers na die geruite vlag op die Zandvoort-renbaan. Die bande-fiasko het egter beteken dat Max Verstappen sowel as Russell hom kon verbysteek en hy moes met ŉ uiteindelike vierde plek tevrede wees. “Ek kan nie glo julle het my so ingedoen nie. Julle verstaan nie hoe kwaad ek is nie!” het die 37-jarige oor die spanradio gebulder. Nodeloos om te sê het hy die boodskap ook met ŉ vloekwoord of twee ingekleur. Hy het egter intussen om verskoning gevra, maar volgens Villeneuve pas dié gedrag hoegenaamd nie by ŉ wêreldkampioen-renjaer nie. “Lewis was aggressief, amper beledigend. Dit is goed dat hy jammer gesê het.” Volgens Hamilton het Mercedes oor die nodige spoed beskik om die wedren te wen, terwyl hul kuipstopsessies ook die beste was. “Ek weet eerlikwaar nie eens wat ek gesê het nie. Ek het vir ŉ sekonde of twee net rooi gesien, maar ek dink hulle weet hoeveel passie by alles betrokke is,” het die Brit gesê. “Die veiligheidsmotor ek ook nie gehelp nie en ek het breekpunt bereik. Ek vra om verskoning en ek het 100% vertroue in die span.” Timing the restart to ???????????????????????????????????????? ???? #F1pic.twitter.com/Jekc891nYQ — Oracle Red Bull Racing (@redbullracing) September 5, 2022